A BIZOTTSÁG 37/2010/EU RENDELETE
(2009. december 22.)
a farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról szóló, 2009. május 6-i 470/2009/EK európai parlamenti és tanácsi rendeletre (1) és különösen annak 27. cikke (1) bekezdésére,
mivel:
(1)
A közegészség védelme érdekében a farmakológiai hatóanyagokat a biztonságosságukat vizsgáló tudományos értékelések alapján osztályozták. Az osztályozást az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendelet (2) négy melléklete mutatja be. Az I. melléklet azokat az anyagokat tartalmazza, amelyek tekintetében maximális maradékanyag-határértékek kerültek meghatározásra; a II. mellékletben azok az anyagok szerepelnek, amelyek esetében nem volt szükség maximális maradékanyag-határértékek megállapítására; a III. melléklet azokat az anyagokat tartalmazza, amelyek tekintetében ideiglenes maximális maradékanyag-határértékek kerültek meghatározásra; a IV. melléklet pedig azokat az anyagokat sorolja fel, amelyek esetében azért nem lehetett maximális maradékanyag-határértékeket megállapítani, mert a szóban forgó anyagok maradékanyagainak bármilyen mértékű jelenléte veszélyt jelent az emberi egészségre.
(2)
Az egyszerűsítés érdekében egy bizottsági rendeletbe kell felvenni az említett farmakológiai hatóanyagokat és azok maximális maradékanyag-határértékek szerinti osztályozását. Mivel ez az osztályozás a 470/2009/EK rendeletben előírt osztályozási rendszert követi, figyelembe kell venni az osztályozást annak a lehetőségnek a kapcsán is, hogy a szóban forgó farmakológiai hatóanyagokat élelmiszer-termelő állatok esetében alkalmazzák.
(3)
A 2377/90/EGK rendelet mellékleteiben szereplő farmakológiai hatóanyagok terápiás osztályozásával kapcsolatos, meglévő információkat az anyagok terápiás osztályozására vonatkozó oszlopban kell feltüntetni.
(4)
A felhasználás megkönnyítése érdekében valamennyi farmakológiai hatóanyagot egyetlen mellékletben, betűrend szerint kell felsorolni. Az egyértelműség érdekében két különálló táblázatot kell összeállítani: az egyik a 2377/90/EGK tanácsi rendelet I., II. és III. mellékletében felsorolt, engedélyezett anyagokat tartalmazza, a másik pedig az említett rendelet IV. mellékletében felsorolt, tiltott anyagokat.
(5)
A 2377/90/EGK rendelet III. mellékletében szereplő azon farmakológiai hatóanyagokra vonatkozó ideiglenes maximális maradékanyag-határértékeket, amelyek alkalmazási határideje lejárt, nem kell felvenni e rendeletbe.
(6)
Az e rendeletben előírt intézkedések összhangban vannak az Állatgyógyászati Készítmények Állandó Bizottságának véleményével,
ELFOGADTA EZT A RENDELETET:
1. cikk
A farmakológiai hatóanyagokat és maximális maradékanyag-határértékek szerinti osztályozásukat a melléklet tartalmazza.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 22-én.